Polițist cercetat pentru abuz în serviciu și fals intelectual. El a ajutat un șofer prins beat să scape de dosarul penal
Un agent șef de Poliție din județul Arad este cercetat penal pentru abuz în serviciu și fals intelectual, fiind suspectat că, în calitate de polițist rutier, a ajutat un șofer pe care l-a oprit în trafic și care se afla în stare de ebrietate să scape de dosarul penal. Faptele s-au produs, conform procurorilor care anchetează acest caz, în anul 2022, iar polițistul a raportat eronat evenimentul legat de oprirea acelui șofer, atestând ”în mod fals aspecte nereale” în fișa de intervenție.